PRIČA

  **USKRS**

SONJA TOMIĆ

„A kako ćemo dobiti nova tijela kad bude uskrsnuće? – upitao je Maks nakon vjeronauka.

„Ne znam, kako, ali svakako e biti tako jer nam je Isus obećao, a i sam je uskrsnuo“ – s osmijehom odgovori vjeroučiteljica.

„A gdje Bog sada drži ta naša tijela?“ – uporan je bio Maks.

„U srcu. Sve nas drži u srcu, i vidljivo i nevidljivo, i prošlo i sadašnje i buduće.

„Onda mu je srce baš veliko“ - zadivi se Maks.

„Isusu nije bitno ni biti lijep, ni bogat, sjeti se samo kako se po uskrsnuću ukazao Mariji Magdaleni“ – reče vjeroučiteljica.

„Znam“ – uskoči joj Maks u riječ: „izgledao je ništa posebno, pa je ona mislila da je vrtlar, ali kad ju je on zazvao imenom, smjesta ga je prepoznala.“

„Da, a to zapravo znači kako je uskrsnuli Isus izgledao drukčije nego prije raspeća i smrti. Marija ga nije mogla prepoznati po izgledu. Ali ni učenici.“

„Znam“ – opet se Maks zaleti vjeroučiteljici u besjedu. „Kad ih je Isusu sustigao i pitao o čemu to govore, oni su mu ispričali sve o njemu. Baš je fora da ti netko priča o tebi jer misli da si netko drugi. A dugo su pješačili pa im je Isus stigao i protumačiti zašto im je Učitelj morao otrpjeti i muku i smrt, i srca su im gorjela, a ipak…joj, pa jasno! Neke stvari cure shvaćaju brže od nas dečki i to me ljuti!“

„Otkud ti taj zaključak?“ – začudi se vjeroučiteljica.

„Pa gledaj, Marija Magdalena prepoznala ga je čim ju je pogledao i zazvao, a s apostolima je bar dva sata pješačio i Pisma im tumačio, i s njima za stol sjeo i tek kad je započeo lomiti kruh, sinulo im je da je to on. Sporovozni smo i gotovo!“ – pomalo tužno zaključi Maks.

„Ne bih rekla“ – utješi ga vjeroučiteljica. „Ni Marija, ni apostoli nisu ga mogli prepoznati po izgledu, ali su itekako prepoznali sve ono što im se usjeklo u srce dok su s Isusom hodali po Palestini. Mariju su ljudi prezirali, a od Isusa je doživjela čistu ljubav i normalno da je prepoznala njegov pogled i glas. Apostoli su bili gladni i riječi Božje i kruha, i normalno je da su onoga, koji im je dvije godine hranio i tijela i duše, prepoznali tek kad je počeo lomiti kruh.“

Mislim da shvaćam. Na primjer, mene bi moji roditelji i prijatelji poslije uskrsnuća prepoznali po …“ – zapne Maks, obori pogled i šapne: - „po tome kako se pravim glavni.“

Umjesto odgovora vjeroučiteljica pogladi Maksove kovrče, osmjehne mu se i pođe prema zbornici.

Na Gluhu nedjelju mama je rekla tati kako im se sin već cijeli tjedan ponaša drukčije: čim dođe iz škole napiše zadaću, nudi se da pođe u dućan, ne traži ostatak novca za džeparac, pomaže oprati suđe, posprema svoju sobu, ne stavlja na kosu gomile gela, riječju nevjerojatno! Ako je to stvarna promjena pa potraje bar do Uskrsa, valjat će ga obdariti bogatije nego prije.

Osunčano i od propupalih voćki mirisno uskrsno jutro obradovalo je Maksa košaricom uskrsnih pisanica, kutijom čokolade i keksa, novim bijelim tenisicama i kožnatom nogometnom loptom, knjigom s tvrdim koricama i srebrnastim romobilom na struju.

„Nikad još toliko uskrsnih darova!“ – uskliknuo je Maks, žurno se obukao, čokoladu strpao u ruksak, zgrabio romobil i kao vihor odjurio iz kuće. Vratio se brzo. Bez romobila i s praznim ruksakom.

Za stolom, na kojemu je mirisalo blagoslovljeno jelo, sjedili su mama i tata i uglas rekli: „Treba jesti posvećeno jelo pa na misu, a ti se skićeš naokolo. Osim toga gdje ti je romobil?“

„Dao sam ga Petri. Ona je siroče i živi kod tete, a teta ne vjeruje i ne slavi Uskrs. Petra je na blagdane uvijek žalosna,, a malo prije je zasjala od sreće. Ona misli da sam joj romobil samo posudio, ali to je poklon, a ona će ga meni ponekad posuditi.“

„Rekao bih da i nije malen poklon“ – kaže tata.

„stvarno nije! Dao sam joj i sve čokolade. Ne može se jeftino uvježbati ono po čemu ćete me poslije uskrsnuća prepoznati! – svečano izjavi Maks, a mama i tata zinu od ćuđenja.

Priča iz časopisa „Mak“